白湖廟二十韻
作者：劉克莊
朝代：宋

paragraphs: 靈妃一女子，瓣香起湄洲。
巨浸雖稽天，旗蓋儼中流。
駕風檣浪舶，翻筋斗韆鞦。
既而大神通，血食羊萬頭。
封爵遂綦貴，青圭蔽珠旒。
輪奐擬宮省，盥薦皆公侯。
始盛自全閩，俄遍於齊州。
靜如海不波，幽與神爲謀。
營卒嘗密禱，山越立獻囚。
豈必如麻姑，撒米人間游。
亦竊笑阿環，種桃兒童偷。
獨於民錫福，能使歲有秋。
每至割穫時，稚耄爭勸酬。
坎坎擊社鼓，嗚嗚纏蠻謳。
常恨孔子沒，豳風不見收。
君謨與漁仲，亦未嘗旁搜。
束晳何人哉，愚欲補前脩。
緬懷荔臺叟，紀述惜未周。
他山豈無石，可以礱且鎪。
吾老毛穎禿，安能斡萬年。